༔བཀའ་བརྒྱད་བདེ་གཤེགས་འདུས་པ་ལས༔
ཐུན་མོང་གི་རྣལ་འབྱོར་ལྔ་བཞུགས་སོ༔
ཐོག་མར་ཆོས་སྤྱོད་ནར་མའི་རྣལ་འབྱོར་
ཡན་ལག་བདུན་པ་བཞུགས་སོ༔
བོད་སྐད་དུ༔ ཆོས་སྤྱོད་ནར་མའི་རྣལ་
འབྱོར་ཞེས་བྱ་བ༔ བདེར་གཤེགས་འདུས་པའི་ལྷ་ལ་ཕྱག་འཚལ་ལོ༔ རྣལ་འབྱོར་
བསོད་ནམས་ཚོགས་བསགས་དང་༔ བླ་མ་ཡི་དམ་མཆོད་པའི་ཕྱིར༔ ཆོས་སྤྱོད་
དག་ལ་གནས་པར་བྱ༔ སྤྱན་དྲངས་བཞུགས་གསོལ་ཕྱག་བཙལ་དང་༔ མཆོད་ཅིང་
ཡན་ལག་བདུན་པ་དང་༔ བསྟོད་དང་དགེ་རྩ་བསྔོ་བ་བདུན༔ ཡན་ལག་བདུན་དུ་
བསྟན་པ་ཡིན༔ དང་པོ་ལྷ་ཡི་རྣལ་འབྱོར་གྱིས༔ བླ་མ་ལ་སོགས་སྤྱན་དྲངས་ཏེ༔
པདྨའི་གདན་ལ་བཞུགས་སུ་གསོལ༔ ལུས་ངག་གུས་པས་ཕྱག་བཙལ་ནས༔ ཡན་
ལག་བདུན་གྱི་དག་བྱ་བ༔ ཕྱག་འཚལ་མཆོད་ཅིང་བཤགས་པ་དང་༔ རྗེས་སུ་ཡི་
རང་སེམས་བསྐྱེད༔ སྐྱབས་གསོལ་དགེ་བའི་རྩ་བ་བསྔོ༔ དེ་ནས་བསྟོད་དེ་སྨོན་
ལམ་གདབ༔ ནང་ནུབ་ཆོས་སྤྱོད་འབད་པར་བྱ༔ ཚོགས་གཉིས་རྫོགས་ནས་སྒྲིབ་
གཉིས་བྱང་༔ བྱང་ཆུབ་དམ་པ་དེ་ཡིས་ཐོབ༔ འདི་བསྟན་དགེ་བའི་རྩ་བ་ཡིས༔
སེམས་ཅན་སྒྲིབ་པ་ཀུན་བྱང་ནས༔ བླ་མེད་འབྲས་བུ་ཐོབ་པར་ཤོག༔ ཆོས་སྤྱོད་
ནར་མའི་རྣལ་འབྱོར་ཡན་ལག་བདུན་པའི་རིམ་པ་རྫོགས་སོ༔ ༔